Nyelai Tang Amat
BEGAWAI… Sekeda ari chara bansa Iban ngangauka Antu ngabang lalu nulung mandung sida. Tusun Ke-15    ANTU BUAU @ AKI IJAU MAYA nya, taun 1958  Lidom Anak  Nuyang enggau bala iya Anthony Anak Sabai, Sabai Anak Beti, Nuyang Anak Mujah  nurun begiga ke Sungai Lumpoh di Sungai Bekakap pati Sungai Iran di menua Song. Kenu ku jaku sida sebuat deka nubai. Sebedau nubai, malam nya sida tiga nyuluh ba ai Sungai Lumpoh. Datai ba sungai nya Lidom bisi ninga bunyi sada nyawa orang. “Oh oi, ho hoi” Betandu-tandu munyi nyawa orang nya. Begemauh ama semak ama jauh munyi utai nya. Dianti-anti ke datai semak, tang nadai ga datai. Ngetu duduk sida tiga. Keketap asai tungkul ati. Dada asai ke dipandam, ku Lidom Anak Nuyang. “Bah, belelak dulu kitai tiga. Antu nya. Dini mensia kala nyada munyi nya malam-malam baka tu. Tang anang takut seduai. Iya antu. Lagi iya ensepi asai enti iya berani ngachau kitai tiga,” ku Lidom Anak Nuyang Udah belelak enda lama sida tiga pan bejalai baru lalu berengkah nyuluh betenggau enggau lampu panchar. Empai bangat lama udah ke nenggau kin kia, Anthony pan tepedaka ikan. “Apuuu…., empai kala meda ikan empelekung ngemesainya. Nyau mesai daun pedalai,” ku Anthony bejaku kediri. Ditumbuk iya ikan nya tadi, tang enda ulih. Enda ruji. Enda lama udah nya sida tiga pan ninga utai nyau beduru. Munyi orang ke melatka tibang ari atas nya. “Apuu…, nama utai nyin, nyau bebulu mesai batang ijuk. Antu gerasi mih dek nya!?” ku Lidom bejaku kediri. LIDOM BEREKAK ENGGAU ANTU Amat ga utai nya nyau juau-juau baka batang ijuk tang bisi mua, bisi mata, bisi idung, endang baka gamal mensia tang jai gamal. Endang amat antu mih nya, ku Lidom bejaku baru alam ati. Rigang-rigang utai nya datai mansang ngagai Lidom lalu mai iya berekak. “Uji berekak tua Lidom,” ku antu nya. Maya nya urung pukul 9.00 malam. Senawah lampu panchar Lidom semuti ulih nampakka semua tubuh antu nya. Udah nudukka lampu panchar iya ba atas tanah di tebing sungai nya, Lidom pan sedia nyaut peminta antu nya. Enda chamang-chamang antu nya pan merap Lidom. Seduai pan bibat, nguji deka ngempaska pangan diri ke tanah. Penapat inat naka ulih Lidom ngenanka diri ari ketup sereta chekak antu nya. Kekadang ulih ga jari iya nyekak rekung antu nya, tang apas. Jampat amai ga antu nya ngenggam jari Lidom lalu ngelepaska diri ari genggam iya. Bibat penapat inat mih seduai iya. Ama Lidom ari atas, ama ga antu nya ari atas. Kira-kira sejam seduai udah berekak bibat penapat inat, lama-selama nyau terit-seterit genggam Lidom ba rekung antu nya. Makin lama makin mit-semit asai rekung antu nya digenggam jari kanan Lidom. Nyepi asai ke nadai megai utai agi, Lidom pan mindahka genggam iya ngagai tubuh antu nya. Enda lama udah nya sengian munyi utai. Antu nya tadi pan nadai didinga demuh agi. Lebuh Lidom muka genggam jari iya, semina mesai tunjuk indu kaki aja utai ti digenggam iya tadi. Gamal utai nya agi baka gamal mensia tang betipan kedua-dua piak jari megai tandan bau. Enda salah-salah baka gamal engkerama umai. Pulai gegendai mih Lidom ti nyuluh tadi. Anthony Anak Sabai enggau sida bukai ti enggau Lidom nyuluh tadi pan enda temu rita. Dipelabaka iya, tentu semua sida nya tadi rari magang lebuh meda antu buau nya ngerekak Lidom. Pia mega Lidom dipelabaka semua sida bukai tadi sigi enda idup diempa antu buau nya. Tekenyit bendar sida meda Lidom baka ke pulai mandi. Nadai apa nama. Nadai ruji tubuh. Sida pan enda nanya Lidom pasal antu buau nya tadi. Lidom pan enda nemu nusi. Ati sigi bisi deka nusi, tang mulut enggai engkebut. ANAK ANTU BUAU Tiga malam udah tinduk dalam kampong sereta begiga, pulai mih Lidom enggau bala iya tadi. Maya nya musim ngetau taun 1958. Nitihka pengingat iya empu, Rantai Anak Lidom maya nya beumur sepuluh taun. Sehari nya maya ngetau ba umai sida empu baru mulut tudah Lidom tebuka. “Nyelai amat utai dibai aku,” ku Lidom nelai bini iya. Anak iya, Rantai pan nyingitka pending. Engka iya bisi ninga mimit, bungai telai apai iya.                                                   “Nyelai baka ni?” ku bini Lidom. “Aku bisi mai anak antu buau,” ku Lidom “Anak antu buau?! Nama dek ngigau?” ku bini iya. “Kemaya aku tu ke tinduk? Nemu dek, dalam kambut tanchut aku tu bisi anak antu!” ku Lidom, sambil ngebuk kambut tanchut panjai bechura gadung. Digenggam lalu dibatak iya begadai-gadai utai lalu dipandangka iya ngagai bala anak bini sereta enggau sida bukai ti benung ngetau ba umai iya nya.  Baka ayam anak patung utai nya. Baka gamal mensia, bediri bekerendut dada, jari kanan iya ninggang jari kiba. Iya batu chelum baka gamal sedadu Amerika, duduk atas ikan empelekung ti nyadi batu mega. Sepiak jari megai tambai Amerika (USA), sepiak jari megai pemalu segala (belantan). Enda salah-salah baka sedadu menua Amerika (USA). Nyelai amai? Lemai nya sida Lidom sebilik ngatur gawai. Gawai mantaika piring ngena chara sedang-sedang aja, ukai gawai besai. Bedara ku jaku tuai. Sida bedaraka penatai anak antu ti udah nyadi batu lalu diibun Lidom. Sida ngatur pengawa miring bedara, meri anak antu nya makai. Pia ku ajar orang tuai kelia, enti tetemuka utai nyelai baka nya enda tau enda diintu ngena piring. Enda tau enda dipegawaika, awakka diberekat Petara, ambika ulih nyadi pengaruh gembal tubuh, awakka tau nyadi ubat ingat, awakkka nyadi batu teruba temu. Sekumbang ti ngibun anak antu buau nya mayuh bendar utai nyadi ba sida Lidom sebilik. Reta tengkira, padi puli mudah gerah ulih. Taja pia anak antu nya semampai enggai jenuh. Iya seruran deka pansut enggai dikurung. Enti disimpan dalam jemari, iya nemu pansut kediri. Disimpan dalam baku temaga pan iya ulih pansut kediri empu. Baka ni chara iya pansut, amat baku nya udah ditambit ngena kerepau? Nya mih utai nyelai! Semina Petara aja nemu. Puas ti bepikir, dini endur nyimpan anak antu nya, Lidom pan teulihka runding lalu nyimpan utai nya dalam tabir. Awakk iya ulih meda utai ari endur tu, pia ku Lidom bejaku kediri. Engka amat, enggai dikurung dalam endur ti petang anak antu buau nya! Sepengudah ti disimpan Lidom dalam tabir, iya enda pansut agi. Anak antu buau nya sigi enggai jenuh. Iya keran deka pansut. Iya enggai meda ulah mensia ti jai. Kenu ku Lidom ti ngibun anak antu buau nya, enti maya bisi penyarut nyadi di sebarang endur, kia mih iya. Iya suah becherita sereta madah ngagai Lidom, iya suah mantu mensia ti diayahka antu buyu. Anak antu buau nya mega kala mai Lidom ngayau. “Aram ngayau tua Lidom,” ku Antu Buau nya. “Kini tua ngayau dih? Aku tu nadai munsuh,” ku Lidom “Kin tua. Nitihka Muja, ngelaban komunis di Malaya. Ukai jejena ga penyai ulah bala komunis din, ngachau orang,” ku Antu Buau. “Enggai aku kin. Jauh udu nya. Enti tua nurun diatu kemaya ke datai?” ku Lidom. “Enda nya jauh. Diatu tua nurun, sekejap aja datai mih tua din. Pagi ila tua pulai,” ku Antu Buau. “Enggai aku enggau dek,” ku Lidom ke majak enda setuju. “Enti dek enggai, aku aja ga. Aku deka nulung Muja beperang ngelaban bala komunis din,” ku Antu Buau nya. MANTU MUJA ANAK KULING Majak anak antu buau nya mai Lidom nulung ipar iya ti benung charut runding beperang ngelaban komunis di Malaya maya nya. Muja Anak Kuling tu siku ari sedadu dalam raban Iban Tracker / Sarawak Ranjer. Sapa enda nemu rita pasal pemerani sedadu Iban Trackers /Sarawak Ranjers jeman taun 1948-1972! Bini iya Icha Anak Nuyang, madi Lidom Anak Nuyang. Sigi amat nulung Muja kin mih anak antu buau nya. Sebulan dua udah nya. Mayuh orang nusi pasal pemerani Muja maya beperang enggau komunis. Sekeda orang nusi Muja semina ngena duku ilang aja munuh bala komunis ba sebelah kampung di Malaya suba. Sigi aruh iya mudah ga iya munuh bala munsuh baka nya enti Antu Buau nya amat kin nulung iya. Antu Buau tu sigi enggai meda penyai ulah mensia, lebih-lebih agi munsuh kaban belayan Lidom Anak Nuyang. Kenu ku Rantai ti nusi cherita tu, nadai seiku mensia tauka antu berani ngelaban kaban belayan, ichit wit Lidom laban sida takutka Antu Buau tu. Antu Buau tu udah beambu diri madi enggau sida Lidom sebilik nyengkaum kaban belayan enggau peturun Lidom. Kekadang sida ngangauka Antu Buau tu Aki Ijau, laban tubuh iya baka daun kayu maya iya mali diri nyadi Antu.       Setaun nampun di bukit, sebulan nanjan di langit udah nya, apai Antu Buau suah didinga nyada sebelah ujung bilik, ngiga anak iya. Kenu ku ajar Nuyang, anak Antu Buau nya enda tau enda dilepas, laban apai iya seruran ngiga lalu ngasuh iya pulai. Sida Lidom sebilik sereta kaban belayan pan baum lalu nyediaka rengka piring kena ngelepaska anak Antu Buau nya. Maya Lidom ngelepaska anak Antu Buau nya, rebut kudi enggau munyi nitar anchi pemalat sereta nyaris. Urung dua malam udah anak Antu Buau nya dilepaska Lidom ba kampung ujung bilik sida, nya baru nadai didinga agi sada nyawa orang nyabut, “oh hoi!” agi ba ujung bilik sida.  (Cherita tu ditusi Rantai Anak Lidom enggau Anthony Anak Sabai ke diau ba Rumah Intai Anak Meringgai, Nanga Tada, Kanowit, 2012)   Nitihka pansik teori Infraed (IR) Light for Ghost Hunting, Sains Fizik (Theoretical Physicist – Albert Einstein & Sains Spiritual), ujan nyala, endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat. Kelimpaha ari nya, sida tu mega rindu diau ba endur ti petang sereta sunyi. Nya mega kebuah, Antu endang selalu ngayanka diri maya malam hari laban maya nya dunya chelap. Antu @ energi negatif enda ulih dibunuh (dimusnah @ destroyed), tang ulih bebali “transformed”.         (Betampung ba Tusun Ke-16  minggu nyin ila) Sekeda ari artikel dalam gempung cherita Nyelai Tang Amat (NTA) tu, udah kala dichelak nyadi bup ti benama Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai (misteri) di menua kita, pasal Antu tauka Bunsu Petara tauka pasal Tuhan God Almighty, tau mega call aku, puji Tuhan, enti “diizinNya” aku deka datai ba endur kita nya.     
See author's posts
